Αντιγόνη της Ηπείρου

Η Αντιγόνη (320 π.Χ. - 295 π.Χ.) ήταν βασίλισσα των Μολοσσών στην περιοχή της Ηπείρου, κατά την ελληνιστική περίοδο. Η καταγωγή της ήταν από τη Μακεδονία, ωστόσο συνδέθηκε με τον Οίκο των Πτολεμαίων στην Αίγυπτο και με τον Οίκο τον Αιακιδών στην Ήπειρο, αποτελώντας την πρώτη σύζυγο του ξακουστού βασιλιά Πύρρου. Προς τιμήν της ο τελευταίος ίδρυσε την Αντιγόνεια στη Βόρεια Ήπειρο.

 Βιογραφικά στοιχεία 
Η Αντιγόνη ήταν κόρη της Βερενίκης Α΄, μετέπειτα βασίλισσας της Αιγύπτου στο πλευρό του Πτολεμαίου Α' του Σωτήρος, από τον πρώτο της γάμο με έναν Μακεδόνα ευγενή, τον Φίλιππο. Σίγουρα γεννήθηκε πριν το 317 π.Χ., χρονιά στην οποία η μητέρα της, όντας χήρα πλέον, συνδέθηκε με τον Πτολεμαίο. Σύμφωνα με τον Πλούταρχο, ο Πύρρος, εξόριστος βασιλιάς της Ηπείρου, εστάλη από τον κουνιάδο του, τον Δημήτριο τον Πολιορκητή, στην Αίγυπτο, σε κατάσταση ομηρείας.Πλούταρχος, «Βίοι Παράλληλοι:Πύρρος», §4 Εκεί επιλέχτηκε ανάμεσα σε πολλούς ευγενείς για σύζυγος της Αντιγόνης κάτι που υπήρξε ιδιαίτερα τιμητικό. Κατόπιν ο Πτολεμαίος τον ενίσχυσε στην προσπάθειά του να ανακτήσει τον θρόνο του.Πλούταρχος, «Βίοι Παράλληλοι:Πύρρος», §5

Κατά τη διάρκεια της ζωής του ο Πύρρος νυμφεύτηκε πολλές φορές, ωστόσο η Αντιγόνη ήταν η πρώτη από τις συζύγους του και μοναδική όσο ζούσε.Πλούταρχος, «Βίοι Παράλληλοι:Πύρρος», §9 Το ζεύγος απέκτησε δύο παιδιά: τον Πτολεμαίο  – που ονομάστηκε έτσι προς τιμήν του φαραώ της Αιγύπτου Πλούταρχος, «Βίοι Παράλληλοι:Πύρρος», §6 – και πιθανώς την Ολυμπιάδα (όχι τη μητέρα του Αλεξάνδρου, πρόκειται για άλλη πριγκίπισσα). Η Αντιγόνη πέθανε το 295 π.Χ., την ίδια χρονιά με τη γέννηση του γιου της, οπότε είναι πιθανό να άφησε την τελευταία της πνοή στη γέννα ή λίγο μετά.

 Χρονολόγιο 
 Έτος (π.Χ.)  Γεγονός  Γέννηση της Αντιγόνης, κόρης της Βερενίκης Α΄ της Αιγύπτου και του Φιλίππου, ενός Μακεδόνα ευγενούς.  Θάνατος του Φιλίππου. 321 π.Χ. Η Βερενίκη συνοδεύει την Ευρυδίκη στην Αίγυπτο για τον γάμο της. Εκεί γοητεύει τον βασιλιά Πτολεμαίο και τον παντρεύεται μες τα επόμενα χρόνια. 302 π.Χ. Οι Μολοσσοί εκδιώκουν τον Πύρρο από τον θρόνο της Ηπείρου. Εκείνος μεταβαίνει στο πλευρό του κουνιάδου του, Δημητρίου του Πολιορκητή. 301 π.Χ.  Λαμβάνει χώρα η Μάχη της Ιψού ανάμεσα στους Διαδόχους του Μεγάλου Αλεξάνδρου.  299 π.Χ. Ο Πύρρος αποστέλλεται στην Αίγυπτο όπου κερδίζει την εύνοια του Οίκου του Πτολεμαίου. Πραγματοποιείται γάμος ανάμεσα στην Αντιγόνη και τον Πύρρο. 296 π.Χ. Ο Πύρρος αποκαθίσταται στον θρόνο της Ηπείρου με τη βοήθεια του Πτολεμαίου. 295 π.Χ. Γέννηση του γιου του ζεύγους, Πτολεμαίου. Την ίδια χρονιά η Αντιγόνη φεύγει από τη ζωή.

 Δείτε Επίσης 
 Δυναστεία των Αιακιδών
 Αρχαία Ήπειρος
 Ελληνιστική Περίοδος

 Πηγές 
Αρχαίες

Σύγχρονες
 Chris Bennett, «Egyptian Royal Genealogy», "Antigone"

Κατηγορία:Δυναστεία των Αιακιδών
Κατηγορία:Βασίλισσες και Πριγκίπισσες της Ηπείρου
Κατηγορία:Ελληνίδες Βασίλισσες και Πριγκίπισσες Ελληνιστικής περιόδου